Die 8 dekades van Jalalpor – havecamera.will
Storie: Pieter Steyn
Vlak anderkant die brug, aan die "Transvaal-kant" van Parys in die Vrystaat, staan M-Jalalpor General Dealer al vir langer as agt dekades. Pieter Steyn en Alet Pretorius het Baboo Yacoob besoek, die derde geslag wat die algemenehandelaarsaak bedryf.
Die winkeltjie kon nie in Parys staan nie weens 'n wet van die destydse Republiek van die Oranje- Vrystaat, wat Indiërs sedert 1891 in dié streek verbied het.
Selfs in die Vrystaat se kroonkolonie-tydperk ná die Anglo-Boereoorlog kon die paar honderd Indiërs in die kolonie (die aangroei was waarskynlik vanweë die Britse bewind) selfs met redelik sterk druk uit Britse regeringskringe in Londen nie daarin slaag om die wetgewing oor Indiërs ongedaan te maak nie. En só sou dit bly tot in die 1980's, toe die wet uiteindelik deur die NP opgehef is (onder groot protes van die destydse Konserwatiewe Party).
"Maar, as 'n boer 'n plan maak, dan hét 'n Indiër 'n plan", lag Baboo Yacoob agter sy toonbank in die winkel.